ועדת החינוך, התרבות והספורט, כנסת 20, פרוטוקול מספר 436, 2017-07-03 09:30

יעקב מרגי: בוקר טוב, אני מתכבד לפתוח את ישיבת ועדת החינוך התרבות והספורט בנושא: אפליה על רקע עדתי במערכת החינוך נמשכת, של חבר הכנסת מאיר כהן.

יעקב מרגי: יש לציין שחבר הכנסת כהן עוקב בהתמדה אחרי הנושא.

יעקב מרגי: אותו נושא, האפליה על רקע עדתי במערכת החינוך נמשכת של חבר הכנסת אברהם נגוסה ואותו נושא גם של חבר הכנסת יוסי יונה וגם של חבר הכנסת מסעוד גנאים.

יעקב מרגי: חבר הכנסת מאיר כהן, השר לשעבר יפתח ונשמע גם סקירה ממשרד החינוך על כל מה שנעשה ואיך להגיב על אותה כתבה, שבעתיה קיימנו את הדיון הזה.

מאיר כהן: תודה רבה אדוני, בוקר טוב לך, למנהלת הוועדה ולחברי.

מאיר כהן: תופעת אפלייתם של תלמידים ותלמידות ממוצא ספרדי, לא רק שאינה מצטמצמת אדוני, אלא מתרחבת.

מאיר כהן: ברשותך, סקירה קצרה לחודשים האחרונים, כדי שתבינו איפה אנחנו נמצאים ולמה אני באדיקות עושה הכול כדי שהתופעה הזאת תיפסק וניתן עליה את הדעת.

מאיר כהן: בבית שמש, מנהל אגף החינוך מודיע באופן רשמי שהעירייה מסירה ידה ממעורבות בנושא.

מאיר כהן: זאת לאחר ששלוש שנים הם מנסים בעירייה לצמצם את התופעה ומרימים ידיים.

מאיר כהן: בפתח תקווה, ככל שאנחנו בודקים, עיר שבה האפליה דתית הפכה למציאות, למסורת ושותקים ומטאטאים את זה מתחת לשטיח.

מאיר כהן: בחיפה, מנהל חדש בבית יעקב בעיר, בנו של המנהל היוצא, מביא בשורה חדשה, בית ספר ליטאי אליטיסטי, ממש חזון יהודי חינוכי.

מאיר כהן: בתוך כך, 15 תלמידות לא מתקבלות למוסד, 14 מתוכם במקרה הן תלמידות ספרדיות.

מאיר כהן: כנראה שיד המקרה דאגה לכך שכל התלמידות שלא התקבלו הן ספרדיות.

מאיר כהן: אומר המנהל, אני הופך את המקום לבית ספר אליטיסטי ליטאי.

מאיר כהן: עד לאן אנחנו מגיעים?

מאיר כהן: האם אנחנו יכולים להמשיך במדינת ישראל, במדינת היהודים לסבול מהתופעה?

מאיר כהן: אתמול שיגרתי מכתבים לשני גדולי תורה שאני מכבד ומוקיר מעומק לבי בלי קשר להיותי ממפלגת יש עתיד.

מאיר כהן: אני ספרדי, מזרחי באתי מדימונה.

מאיר כהן: חלקה של משפחתי הם אנשים חרדים, אני חי את הנושא הזה וזה נושא שמאוד מאוד כואב לי.

מאיר כהן: לכן אני שם את זה על השולחן ולא מרפה.

מאיר כהן: אני מקווה שגם הרב שטיימן והחכם שלום כהן שאותו אני מכיר באופן אישי, אני משער שהם באמת ענקי דור ואני מקווה שהם יתייחסו לסוגיה הזו ויגיבו, כדי שנשמע את קולם.

מאיר כהן: אנחנו מתייחסים לדו"ח מבקר המדינה ממאי האחרון.

מאיר כהן: אני פונה לאנשי משרד החינוך, כותב המבקר ממאי האחרון: על משרד החינוך לגבש מענה מקיף ואפקטיבי לטיפול כולל באפליה במערכת החינוך.

מאיר כהן: משרד החינוך אינו יודע לספק נתונים על כמות התלמידות והתלמידים המופלים לרעה במערכת החינוך.

מאיר כהן: אדוני היושב-ראש, דברת על זה בפגישה שעברה ואני מודה לך מקרב לב על כך שאתה מפנה זמן לנושא הזה.

מאיר כהן: לדרישת נציגי הביקורת לקבל מידע על נתונים על אפליה במערכת החינוך ענה משרד החינוך: לנו כמשרד חינוך, אין יותר מידי פרטים על הנעשה בנושא החשוב הזה.

מאיר כהן: אין ריכוז של תלונות במשרד החינוך בגין אפליה.

מאיר כהן: אין מעקב אחרי אפליה במסגרות שבאחריותו, במיוחד במסגרות החרדיות.

מאיר כהן: כך כותב המבקר, לאחר ששוחח עם האנשים.

מאיר כהן: מדו"ח המבקר עולה מציאות קשה, שאני לא יודע למה משרד החינוך נותן לה יד.

מאיר כהן: לא שאני חלילה חושד בכשרים.

מאיר כהן: אני בטוח שהם מנסים ככל יכולתם והם נמצאים בתוך עולם מאוד מורכב.

מאיר כהן: אבל לפחות לעקוב אחר התלונות, לרכז אותם, שיהיה מסד נתונים שאליו ניתן להתייחס, זה גם לא קורה.

מאיר כהן: לסיכום, הנערות האלה והמשפחות שלהן הן נערות שנפשן מצולקת.

מאיר כהן: אסור שנסכים לכך.

מאיר כהן: לא הסכמנו ואנחנו נלחמים על כך שמפלים אזרחים שהם לא יהודים ואני שמח על כך שהחברה הישראלית עושה הכול ונלחמת על כך.

מאיר כהן: אז למה אנחנו ממשיכים לשתוק?

מאיר כהן: עכשיו תבין למה הצעת החוק, שגם אתה היית חתום עליך הייתה חשובה, כי במקום שיש הצעת חוק וסנקציות בפלילים, שם מתייחסים.

מאיר כהן: במקום שהדברים מאוד מעורפלים ולא ברורים זה ימשיך.

מאיר כהן: אני נמצא כאן כדי להפסיק את התופעה הזאת.

מאיר כהן: אני אעשה כמיטב יכולתי ואני מודה לך שוב על הפגישה.

יעקב מרגי: יישר כוח.

יעקב מרגי: אתה מתמיד בזה ואני מקווה שלא תעזוב את הנושא עד שנצליח אם לא למגר, לפחות לצמצם את התופעה לממדים קטנים מאוד.

יעקב מרגי: חבר הכנסת אברהם נגוסה בבקשה.

אברהם נגוסה: תודה אדוני היושב-ראש.

אברהם נגוסה: אני מברך על הדיון ועל היוזמה, לא אשאר עד הסוף כי יש בעשר דיון בוועדת העלייה והקליטה.

אברהם נגוסה: הנושא הזה כואב, אני מכיר היטב את האפליה הנוראית במערכת החינוך על רקע מוצא, מגן ילדים.

אברהם נגוסה: בהתחלת הקדנציה הגשתי הצעת חוק שהצעת החוק אומרת שבית ספר שמפלה על רקע מוצא של תלמיד או תלמידה לא יקבל מימון מהמדינה.

אברהם נגוסה: הצעת החוק הזו הגיעה לוועדת השרים ומפלגות חרדיות, אשכנזיות חסמו את הצעת החוק.

אברהם נגוסה: ניסיתי לדבר אתם, גם עם השר ליצמן, גם עם סגן השר פרוש ולא הצלחתי לשכנע אותם.

אברהם נגוסה: הגיע הזמן שכולנו נתאחד בנושא הזה ולהעביר את הצעת החוק בוועדת שרים לענייני חקיקה.

אברהם נגוסה: אני חושב שלש"ס יש כוח בקואליציה ואנחנו צריכים להביא סוף למצב הנורא.

אברהם נגוסה: לא יכול להיות מצב כזה, אנחנו עם אחד, משפחה אחת, יש לנו מדינה אחת ואין לנו מדינה אחרת ואנחנו לא צריכים להפלות בין תלמידים לתלמידים.

אברהם נגוסה: אני מאוד מברך על הדיון ולדעתי אחרי הוועדה זה נלך לדברים מעשיים ונפעל לקדם את הצעת החוק וכך נוכל לעצור את האפליה.

אברהם נגוסה: תודה.

יעקב מרגי: תודה.

יעקב מרגי: עורך דין יואב ללום בבקשה.

<יואב ללום: אני מצטרף לברכות ליוזמי הדיון ולך, אדוני היושב-ראש על המעקב הקבוע.

מאיר כהן: ברכות על הפרס שקיבלת.

<יואב ללום: תודה רבה.

יעקב מרגי: ספר לנו.

<יואב ללום: קבלתי את פרס סמי מיכאל מעמותת סמי מיכאל על מאבק באפליה, יחד עם פעילה חברתית מיוחדת, שולה מולא, שעוסקת בקהילה האתיופית וראונק נאטור שעוסקת במגזר הערבי.

יעקב מרגי: אני יכול לומר שכל מה שקשור ליואב זה לא מובן מאליו.

יעקב מרגי: אני יודע על הריקושטים שהוא חוטף והבחור ממשיך בעקביות, תבוא עליך הברכה.

<יואב ללום: תודה רבה.

<יואב ללום: אדוני היושב-ראש וחברי הכנסת, אני רוצה לנצל את הזמן שיש לי כדי לתת לכם סקירה כדי שלא יבלבלו אתכם בעובדות.

<יואב ללום: עוסקים כאן בקבלת תלמידים, עוסקים בילדות, שמתחילה שנת הלימודים והן טרם שובצו לבית ספר.

<יואב ללום: נכון, זו הבעיה שצועקת.

<יואב ללום: אבל יש כאן בעיה ממוסדת, שורשית, עקרונית בתוך המערכת.

<יואב ללום: יש מוסדות חינוך שבמשך שנים בוצעה עליהם השתלטות עוינת.

<יואב ללום: השתלטות של עמותות, השתלטות של בעלי אינטרסים, בגיבוי של פוליטיקאים ממפלגה מסוימת בבית הזה, שמגבים אותם על כל דבר.

<יואב ללום: עם אוזלת יד של משרד החינוך הם מצליחים פעם אחרי פעם אחרי פעם, לעשות מה שהם רוצים.

<יואב ללום: ב-2006 הייתה עתירה של האגודה לזכויות האזרח לבית המשפט לעניינים מנהליים בירושלים.

<יואב ללום: בעתירה הזו טענו שיש מכסה של 30% לספרדיות בסמינרים בתיכונים בירושלים.

<יואב ללום: בית המשפט קבע שיש מכסה כזו וקבע שמשרד החינוך צריך להיות עם כל המידע ולפעול בזמן אמת בצורה אקטיבית ואפקטיבית כדי למגר את התופעה.

<יואב ללום: מה קרה מאז?

<יואב ללום: אני אגלה לכם:

<יואב ללום: ב-2011 עמותת נוער כהלכה הגישה את בג"צ הסמינרים.

<יואב ללום: בבג"צ הסמינרים לא הסתפקנו בהפרחת הצהרות שיש 30% מכסות, אלא הלכנו לבדוק את זה.

<יואב ללום: אספנו דפי קשר של עוד כיתה ועוד כיתה וחיברנו אותם למסד נתונים אחד בקובץ אקסל.

<יואב ללום: מיפינו מי ספרדי ומי אשכנזי וזה קל לעשות במגזר החרדי, אין נישואי תערובת.

<יואב ללום: בוזגלו הוא בוזגלו וליבוביץ הוא ליבוביץ ואם הוא מעורב אז מבחינתם הוא מזרחי.

מאיר כהן: באמת?

<יואב ללום: כן.

<יואב ללום: אם הוא מעורב, מבחינתם הוא מזרחי.

<יואב ללום: כשאנחנו ממפים את המספרים האלה וחוזרים לאותם שלושה סמינרים שהיו ב-2006 בעתירה, סמינר הישן, החדש והסניף, מה שנקרא, שרנסקי, ליברמן ומנדלסון ונקרא בעוד שם שמשרד החינוך עוסק בו, כשאתה מתעסק עם השם של הבעלות אתה מגלה מספרים של 24%, 25% ו-18% של בנות ספרדיות בתוך בית הספר.

<יואב ללום: בואו לא ניתמם.

<יואב ללום: ב-2011 אני זוכר דיון בוועדה החינוך שישב כאן ד"ר שמשון שושני ומשרד החינוך, עד 2010, 2011 לא ידע שסמכות השיבוץ נמצאת בידיים של הרשויות המקומיות.

<יואב ללום: זו המצאה שגילינו שלהם, שכך כתוב בתקנות ובמסגרת דיון כאן בוועדת החינוך, הראינו למשרד החינוך שזה כתוב בתקנות ומאז מתחילים לפעול לפי זה.

<יואב ללום: אבל יש עיריות במדינת ישראל, לא אחת ולא שתיים שיושבות בוועדות שיבוץ ואני אומר את הדברים על סמך אנשים מבפנים, גם אנשים חובשי כיפה חרדים וגם לא חובשי כיפה, שאומרים לי שזה לא הגיוני.

<יואב ללום: יושבים בישיבה פנימית, ישיבת שיבוץ ואומרים לא להפריע לאחוזים שלהם שם כי אם נפריע לאחוזים שם לא יבואו בנות ואם לא יבואו בנות, נהרוס את בית הספר.

<יואב ללום: אני לא יכול לכפות אותם לפתוח עוד כיתה אבל בירושלים כפו בית ספר לפתוח עוד כיתה, במקרה הוא סמינר ספרדי ואליו דחפו את כל הבנות הספרדיות שלא הסתדרו, 40 בנות בכיתה חדשה.

<יואב ללום: היום יש יותר, כמעט 200 בנות.

<יואב ללום: עירייה במדינת ישראל, שנה שלמה לא יודעת שיש לה 300 בנות יותר בשנתון הזה.

<יואב ללום: אם זה לא חלם, אז אני לא מצליח להבין על מה אנחנו מדברים.

<יואב ללום: למה אנחנו מצפים אם עיריות משתפות פעולה עם הדבר הזה.

<יואב ללום: אין לי ציפייה מהעכבר, העכבר יאכל והעכבר יגנוב.

<יואב ללום: הציפיה שלי היא מהחור, החור השחור הזה הוא חוק שחור של העיריות במדינת ישראל, הוא חור שחור של מדינת ישראל.

<יואב ללום: אם מדינת ישראל לא תיקח עליו אחריות, אנחנו נהיה בבעיה.

<יואב ללום: זה לא רק ספרדים.

<יואב ללום: נשים את הקלף הזה על השולחן.

<יואב ללום: ככל שאנחנו מאפשרים להם להיות יותר אליטיסטים הם תמיד ימצאו מדרגה אליטיסטית מעל האליטיסטית.

<יואב ללום: אנחנו מדברים על עולים מאתיופיה, חרדים מודרניים, על ספרדים, על חוזרים בתושבה ואנחנו מדברים על מי שהוא לא מהפלג שלי או כן מהפלג שלי ומשרד החינוך נותן רישיונות.

<יואב ללום: יפתח עוד סמינר לפלג הקיצוני, זה שעושה את ההפגנות נגד חיילי צה"ל ומשרד החינוך ייתן לו רישיון לבית ספר.

<יואב ללום: מה אני אעשה?

<יואב ללום: אני חי בלתת לו רישיון, זו הסמכות החוקית, יש לו מספר בנות.

<יואב ללום: אבל כשבאות בנות ספרדיות להקים מוסד חינוך, את כל הבעיות, משרד החינוך והעיריות יודעים לערום להם בדרך.

<יואב ללום: אנחנו מדברים על זה שיש בעיה עם הפיקוח.

<יואב ללום: יש בעיה עם הפיקוח של המחוז החרדי.

<יואב ללום: יש שינוי באווירה של הפיקוח של המחוז החרדי.

<יואב ללום: המחוז יכול להכחיש אותו.

<יואב ללום: אני נוכח בו משיחות עם הורים.

<יואב ללום: אני נוכח בו כשאני נתקל בהורים שבוכים לי, אני נתקל בו כשאני יודע על מקרה בבית שמש של פגיעה מינית בתוך בית ספר ואותו פיקוח לא יודע לזהות את זה.

<יואב ללום: באותו בית ספר שהיה בכותרות השבוע, לפחות לפי הטענות.

<יואב ללום: אבל המשרד לא יודע מזה ואף אחד לא מדווח על זה.

<יואב ללום: אני צריך לדווח על זה למשרד החינוך במדינת ישראל.

<יואב ללום: כי אם אני לא אדווח על זה למשרד החינוך, הפיקוח לא ידע על זה.

<יואב ללום: אז בשביל מה קיים הפיקוח?

<יואב ללום: הוא לא יודע לטפל באפליה, הוא לא יודע לטפל בפגיעות מיניות בבית הספר, אז בשביל מה הוא קיים?

יעקב מרגי: תודה.

יעקב מרגי: עורכת דין דבי גילד חיו מהאגודה לזכויות האזרח.

<עו"ד דבי גילד-חיו: מהכותרת של הדיון חשבתי שהוא דיון יותר כללי, אז אני מבקשת להתייחס גם לזה וגם להגיד משהו יותר כללי ולבקש מהוועדה לעשות כמה דיונים על הנושא כי זה נושא מאוד גדול ורחב של אפליה של מזרחים ובכלל של הפליה בתוך מערכת החינוך באמצעות כל מיני כלים.

<עו"ד דבי גילד-חיו: לגבי הנושא שנדון כרגע, האגודה לזכויות האזרח הגישה בזמנו עתירה לאחריות של משרד החינוך לפקח על זה שאסור שיהיו מבחני קבלה לבית הספר ואם כן, שלא יהיו מפלים.

<עו"ד דבי גילד-חיו: כמובן גם פיקוח אחר-כך איך זה מתנהל.

<עו"ד דבי גילד-חיו: אני חייבת לציין שלמשרד החינוך יש הרבה מאוד כלים שהם יכולים להשתמש כדי לעשות אכיפה, פשוט במהלך השנים אנחנו רואים שהם לא עושים את זה.

<עו"ד דבי גילד-חיו: זה קשור ברישיונות, קשור בכספים שהם יכולים לא להעביר וכל מיני דברים דרמטיים, זה פשוט לא נעשה.

<עו"ד דבי גילד-חיו: כמו שנאמר בדברים של יואב ללום, האפליה היא לגבי קבוצות רבות בחברה הישראלית.

<עו"ד דבי גילד-חיו: מבחני קבלה למוסדות אנחנו רואים לא רק במגזר החרדי, אנחנו רואים בהרבה מאוד מקומות.

<עו"ד דבי גילד-חיו: הפרדה של נשים לכל מיני כיתות, קבוצות, זה דבר שאנחנו רואים בהרבה מקומות.

<עו"ד דבי גילד-חיו: היום בתוך המערכת יש המון כלים שממוסדים בתוך המערכת, שהם פשוט כלים לאפליה בין אנשים.

<עו"ד דבי גילד-חיו: הרבה מאוד פעמים המזרחים נפגעים מזה ואני לא מדברת עכשיו על חרדים, אני מדברת על החברה הכללית.

<עו"ד דבי גילד-חיו: יש אין סוך מחקרים שמראים שכלים כמו הסללה ללימודים מסוג מסוים, הקבצות, אם לוקחים סטטיסטיקה ורואים מי מופיע - - -

מאיר כהן: אני חושב שאת מערבבת מין שבאינו מינו.

מאיר כהן: אני חסיד גדול של ה והקמתי בית ספר שאין בו הסללה, אבל בין זה לבין שמנהל בית ספר שואל אישה מאיזה מוצא היא כשהיא עונה שהיא מרוקאית, הוא אומר לה, הבת שלך לא תלמד כאן.

<עו"ד דבי גילד-חיו: ברור שיש דברים יותר בוטים ופחות בוטים.

<עו"ד דבי גילד-חיו: במהלך השנים בכנסת ישבתי בדיונים שהסבירו למישהי שלא מתאים שתהיה בבית הספר כי השסע בחצאית שלה גבוה מידי/עמוק מידי.

<עו"ד דבי גילד-חיו: ברור שיש דברים שהם על השולחן, הם בוטים וברורים מאיליהם.

<עו"ד דבי גילד-חיו: או שרואים כיתה נפרדת של אתיופים, קל לנו לשים את האצבע.

<עו"ד דבי גילד-חיו: אני רוצה להצביע על זה שיש המון כלים שלכאורה באים לתת גיוון, לכאורה באים לתת מצוינות, לכאורה באים לתת כל מיני דברים שההורים רוצים - - -

יעקב מרגי: היטיב לבטא את זה עורך-דין ללום שאמר שזה לא העכבר אלא החור.

<עו"ד דבי גילד-חיו: נכון.

<עו"ד דבי גילד-חיו: אז הכלים האלה, גם במקרה הספציפי שלך, שכשהקמת היו כוונות מאוד טובות, הם משמשים בכל הארץ ובכל מערכת החינוך להפליה בין אנשים מקבוצות שונות.

<עו"ד דבי גילד-חיו: במבחני התוצאה, כשרואים מי מגיע להקבצות מסוימות, לבתי ספר מסוימים, יותר ויותר בתי ספר פרטיים ומי הולך אליהם.

<עו"ד דבי גילד-חיו: מגמות שיותר יוקרתיות, בגרויות יותר איכותיות.

<עו"ד דבי גילד-חיו: כל הדברים האלה, שאני מניחה שאתם יודעים על מה אני מדברת, כשמסתכלים בסוף מי מגיע לאן, אפשר לראות חתך ברור ויש המון מחקרים היום של הפליה בין קבוצות שונות באוכלוסייה.

מאיר כהן: יש הבוקר כותרת.

יעקב מרגי: אלו דילמות שקיימות גם בתוך משרד החינוך.

יעקב מרגי: גם כמי שלוחם כנגד האפליה, לא אחת אני שואל את עצמי עד איפה אני מוכן?

יעקב מרגי: יכול להיות שיש תפיסה שאומרת הכול לכול.

יעקב מרגי: אני אומר את זה לכאורה כאילו אני מסנגר, אבל גם מבחני קבלה לאקדמיה הם סוג של אפליה.

יעקב מרגי: אבל מישהו צריך לסמן.

יעקב מרגי: תמיד כשאני בא בטענות לנציגי משרדי הממשלה אני אומר להם, תקבעו.

יעקב מרגי: היה לנו ביקורת אבל לפחות תקבעו, שלא יהיה מצב של הפקרות, שכל אחד עושה דין לעצמו.

יעקב מרגי: ברגע שתהיה קביעה נוכל לראות אם אותו מנהל מוסד או אותו ראש רשות מתנהל בדפוסי פעולה שסוטים בעקביות מהקביעה.

יעקב מרגי: אבל הממלכה צריכה לקבוע.

יעקב מרגי: אני מבין את הדילמות ואת הטענות אבל אנחנו כרגע ממוקדים מאוד בסוגיה הזאת.

<אורה חכם: אורה חכם, יושבת ראש פורום ציבורי למען שוויון הזדמנויות.

<אורה חכם: למדתי לדעת שאולי הכול רק פוליטיקה.

<אורה חכם: אני רוצה לפנות ליושב-ראש הוועדה שהוא מאוד מכובד בעיני.

יעקב מרגי: תודה.

<אורה חכם: ולשאול אותו, האם לא הגיע הזמן שנציגי ש"ס, גם בוועדה וגם במקום אחר, ידעו לתת טון ולא טון מתרפס, תסלח לי אם אני מעליבה אותך.

<אורה חכם: יש בש"ס טון מתרפס כי אתם יושבים בקואליציה ואתם יכולים לעשות כמו שגפני עשה כשאמר שהוא לא יעביר שום תקציב לשום מקום אם אתם לא תעשו מה שאני רוצה.

<אורה חכם: תעשו גם אתם ככה.

<אורה חכם: מה הבעיה?

<אורה חכם: אתם רוב.

<אורה חכם: מה הבעיה שלכם?

יעקב מרגי: אני אענה לך.

יעקב מרגי: הבאת דוגמה את גפני.

יעקב מרגי: אז הוא אמר.

יעקב מרגי: את חושבת שהוא לא העביר?

<אורה חכם: אני לא יודעת.

<אורה חכם: לא אכפת לי מגפני.

<אורה חכם: אכפת לי שיהיה שוויון הזדמנויות.

יעקב מרגי: פתחת ואמרת שאת למדת דעת.

<אורה חכם: אני מאוד מכבדת אותך, אתה אחד המובילים בעניין הקדמה בחינוך, אני רוצה שתגייס את כל חברי הכנסת חברי ועדת החינוך ואת ש"ס.

<אורה חכם: אם הנהלת ש"ס לא מוכנה, אפשר גם להחליף את הנהלת ש"ס.

יעקב מרגי: אני אשמח אם תבואי לעזור לי.

יעקב מרגי: אני מבין ללבך.

<אורה חכם: - - -

מאיר כהן: אני לא מהמפלגה של היושב-ראש, אבל הוא באמת האיש שעושה.

<אורה חכם: הוא יודע שאני לא מדברת עליו.

יעקב מרגי: אני רוצה להשיב לך.

יעקב מרגי: אני מבין שהסוגיה הזאת מאוד טעונה וכואבת.

יעקב מרגי: מביש שב-2017 אנחנו נדרשים לסוגיות האלה בכלל.

יעקב מרגי: זה מביש.

יעקב מרגי: אבל מה לעשות, כנראה זה כוחו של היצר האנושי והתפקיד שלנו הוא להתמודד עם זה.

יעקב מרגי: אני לא בא להגיד לך מה עשיתי מה לא עשיתי כמה אני צועק וכמה אני חוטף כי זה לא המקום.

יעקב מרגי: אין ספק שצריך לעשות הכול כדי למגר את התופעה הזאת.

יעקב מרגי: משרד החינוך בבקשה.

<איציק זהבי: בוקר טוב.

<איציק זהבי: איציק זהבי, מנהל המחוז החרדי במשרד החינוך.

<איציק זהבי: אנחנו שמחים לעבוד באופן שוטף וקבוע גם עם יושב-ראש הוועדה וגם עם מי שנמצא פה.

<איציק זהבי: בשנה וחצי האחרונות אנחנו רואים שיפור ניכר בעשייה בשטח, בעבודה במה שקורה בתוך הרשויות המקומיות ובתוך התהליכים האלה של שיבוץ בנות ושל המאבק באפליה.

<איציק זהבי: הרבה מתוך הדברים האלה הם בזכות הדיונים שנעשו פה, בזכות האמירות של חברי כנסת, בזכות ההגשה של תביעות וקובלנות ובתי משפט, בזכות עבודה של תקשורת.

<איציק זהבי: בזכות הרבה מאוד גורמים שעושים את תפקידם במקום שבו צריך לשמור על עבודה מסודרת.

<איציק זהבי: במהלך השנה שעברה, שהייתה על פניו הרבה יותר טובה מאשר שנים קודמות, יחד עם זאת הסקנו הרבה מאוד מסקנות ועשינו עבודה שלמה לאורך כל השנה ובעיקרה התבססנו על הפקת לקחים פנימית משמעותית בתוך עבודת המחוז החרדי ובכלל בעבודה של המשרד באופן כללי, ביחד עם הלשכה המשפטית, ביחד עם ועדת החינוך.

<איציק זהבי: גיבשנו הנחיות חדשות, מעודכנות.

<איציק זהבי: גיבשנו לוחות זמנים שקבעו את הלוח שעל פיו כל הרשויות המקומיות וכל הסמינרים עובדים ופועלים בשנה הזון, לקראת הרישום לתשע"ח.

<איציק זהבי: היד הקשה שהופעלה בשנה שעברה, כולל דיונים בבית המפשט, הוכיחה את עצמה ופעלה.

<איציק זהבי: לא הכול מושלם.

<איציק זהבי: אני חושב שלא מיצינו את העניין.

<איציק זהבי: אנחנו עושים עבודה מתמדת ואנחנו מתכוונים להמשיך ולהפיק לקחים גם מתהליכי הרישום שכרגע אנחנו בעיצומם, כדי להתקדם קדימה בתוך התהליך הזה.

<איציק זהבי: ישבנו עם מנהלי אגפי החינוך, ישבנו עם מנהלי בתי ספר, מנהלי סמינרים, ישבנו עם כל מיני גורמים נוספים וגיבשנו הנחיות מעודכנות, חדשות, שמתבססות גם על הנחיות שניתנו קודם ופעלו והופעלו קודם דרך המחלקה המשפטית ובנינו דרך עבודה אחרת לנושא הזה במחוז החרדי.

<איציק זהבי: כאשר מינינו מפתחים שבנוסף לעבודתם המסורה והמקצועית מאוד בשטח ביום-יום, הם מלווים את הרשויות המקומיות באופן ישיר בנושא של הרישום והשיבוץ של התלמידות.

<איציק זהבי: קבלנו הערות, קבלנו מחשבות, קיבלנו רעיונות מגורמים שונים.

<איציק זהבי: אספנו אותם.

<איציק זהבי: גיבשנו אותם למסמך אחד.

<איציק זהבי: הוצאנו את זה לפועל.

<איציק זהבי: חשבנו שזה יצא מעט מוקדם, בעקבות התהליך שנעשה כאן מעט דחינו את זה.

<איציק זהבי: אני יכול לומר לכם שתמונת המצב כפי שהיא נראית וניכרת עכשיו מתוך המספרים, היא תמונת מצב הרבה יותר טובה מאיפה שהיינו בשנים האחרונות בכלל וגם ביחס לשנה שעברה.

<איציק זהבי: אני יכול לתת מספר דוגמאות, אנחנו יודעים לומר שמתוך 2,536 מסיימות בתשע"ו בירושלים השנה, סיימו את כיתה ח' בסמינר לבנות 2,791.

<איציק זהבי: במועד הזה ביוני לפני שנה היו 174 בנות שאינן משובצות, היום 75 בנות אינן משובצות - - -

מאיר כהן: אתה איש טוב ועושה עבודה נהדרת, אבל אנחנו מדברים אתך באפונה ואתה עונה לנו בפולים.

מאיר כהן: עזוב, הרי אתה יודע שהתופעה הזו קיימת.

מאיר כהן: אתה יודע את מה שאתה צריך לדעת ואתה לא מביא את זה לפי הממונים.

מאיר כהן: יש סנקציות מאוד ברורות, כולל טיפול והעברה למישור של פלילים ואתם לא עושים את זה, כי אתם חוששים.

מאיר כהן: עזוב, אם אתה תוכיח לי עשר בנות ירדו, התופעה הזו עדין מדממת, התופעה קיימת והיא הולכת ומתרחבת.

מאיר כהן: כשאני אומר "אתם" זה לא אתה, אני מבין ללבך ואני יודע באיזה סד אתה נמצא, כי השר שלך לא מוכן להיות אמיץ ולהגיד שמי שמפלה ומי שלא מקבל על רקע עדתי או מוצא, אני סוגר את המוסד הזה.

מאיר כהן: צריך לעשות את זה פעם פעמים ובזה זה ייגמר.

מאיר כהן: כי ככה זה כשפוגעים בכיס.

מאיר כהן: יש אומץ להגיד על ילדים ועל נפש של ילדים, אין פוליטיקה.

מאיר כהן: אני נלחמתי כשהיו לי תלמידים ערבים בבית הספר שלי בדימונה, נלחמתי מול כל המוסדות ואמרתי, לא יהיה מצב שאתם תפלו את הילדים האלה.

מאיר כהן: ידעתי לעשות את זה והייתי רק מנהל בית ספר בפריפריה.

מאיר כהן: אתם, משרד החינוך, עם כל מה שיש לכם.

מאיר כהן: עוצמות, תקנות כתוב, ועדת חינוך שהיא לטובתכם.

מאיר כהן: העסק הזה עם ללום ואמסלם ששמו את זה על השולחן, מדמם.

מאיר כהן: אתם ממשיכים לגמגם, פה עשר התקבלו ופה עשר לא.

מאיר כהן: אתה הרי יודע יפה מאוד שבאים אליך הורים ואומרים שלא קבלו אותם ואתם אומרים להם טוב תרשמו ומושכים את זה.

מאיר כהן: למה?

מאיר כהן: אם היה קורה דבר כזה בארצות-הברית היו מחליפים את הנשיא.

מאיר כהן: מי היה מעז בארצות-הברית או במדינות מתוקנות אפליה בבתי הספר?

מאיר כהן: עוד במדינת היהודים.

מאיר כהן: כשיש לנו את מפלגת ש"ס שמחזירה עטרה ליושנה ויש חברי כנסת שזועקים כל היום וזה כאילו נופל על אזנים ערלות.

מאיר כהן: משרד החינוך בנה סביבו חומה ואמר- - -

יעקב מרגי: חבר הכנסת כהן, תן לו לסיים את הסקירה ונראה.

יעקב מרגי: אני מבין אותך, לכן נתתי לך לשחרר.

<יואב ללום: - - -

יעקב מרגי: יואב, אתה לא חבר כנסת.

יעקב מרגי: לך אסור.

מאיר כהן: אמא שלי הייתה אומרת במרוקאית כששום דבר לא היה עוזר, "חראם עליכ", מספיק.

<איציק זהבי: תודה לחבר הכנסת שאני מוקיר ומעריך מאוד ויש הרבה עבודה משותפת שעשינו בעבר.

<איציק זהבי: בכל זאת אני רוצה לומר ברשות

<איציק זהבי: כם כדי להיות תכל'ס.

<איציק זהבי: קודם כל, התמונה היא הרבה יותר מסודרת, גם לגבי ההערות שנאמרו פה לגבי דו"ח מבקר המדינה.

<איציק זהבי: הפקנו לקחים בתוך המשרד, בתוך המחוז ואנחנו מנהלים את נושא המעקב והרישום אחר כל הפניות בצורה מסודרת.

<איציק זהבי: יש לנו מערכת מאוד מסודרת.

<איציק זהבי: אנחנו יודעים אחד לאחד, מקבלים שמות אחת לאחת של בנות ושל ילדים שאינם משתבצים או שנדחה ערעורם.

<איציק זהבי: אנחנו מנהלים את זה בצורה מאוד מבוקרת ומסודרת, כולל פניות, כולל מענה לפניות וכל הזמן.

<איציק זהבי: כל הדבר הזה נעשה בשנה האחרונה בצורה שלא נעשתה בעבר וכתבנו את זה בתגובה של משרד החינוך לדו"ח מבקר המדינה.

<איציק זהבי: יותר מזה, אני באופן אישי נפגש עם אנשי מבקר המדינה אחת לשלושה חודשים באופן קבוע.

<איציק זהבי: שומע מהם את הדברים שהם בודקים בשטח.

<איציק זהבי: הנושא החרדי מאוד מאתגר אותם, מאוד מעניין אותם, לכן הם מעלים הרבה שאלות.

<איציק זהבי: רק בשבוע שעבר עשיתי בעניין הזה.

<איציק זהבי: אני לא אכנס למה צריך לעשות שר כזה או שר אחר.

<איציק זהבי: אני אומר המדיניות של המשרד היא מאוד ברורה בקשר לשוויון ובקשר למתן שוויון הזדמנויות.

<איציק זהבי: אני יכול לומר שהמנכ"ל החד שם את זה כאחד הדברים המרכזיים שהביא אותם על סדר היום גם של הנהלת המשרד.

<איציק זהבי: גם השר עשה את זה.

<איציק זהבי: אני חושב שמה שעשה השר ביחד עם חבר הכנסת מרגי, יושב-ראש הוועדה וביחד עם חברי כנסת נוספים ושרים נוספים היה לתת להם רוח גבית מאוד חזקה בנושא הזה ולדעתי עשינו בעניין הזה עבודה מאוד טובה.

<איציק זהבי: להגיד שהכול מושלם?

<איציק זהבי: לא.

<איציק זהבי: שהכול נפתר?

<איציק זהבי: לא.

<איציק זהבי: אבל אם אנחנו נמצאים במצב שאנחנו יכולים להגיד באופן יחסי לשנה שעברה ולשנים הקודמות, שאנחנו נמצאים במקום הרבה יותר טוב מבחינת הנתונים, אז - - -

מאיר כהן: אסור.

מאיר כהן: גזענות צריכים להפסיק.

מאיר כהן: לא לבנות סולם.

יעקב מרגי: הפסקת אותו בדיוק בנקודה שהוא רוצה לסיים.

<יואב ללום: זה גם לא נכון, זה משחקים בטבלאות.

<איציק זהבי: לגבי הנושא של האפליה ועורך-דין לירון ספרד יוכל להמשיך את הדברים מהפן המשפטי, אנחנו מתכוונים להילחם בכל מקרה של אפליה באופן מאוד חריף.

<איציק זהבי: יותר מזה, השנה אני מחכה למקרה הראשון שיבוא, אנחנו גם נגיש תביעה פלילית מכיוון שאפליה היא עבירה פלילית בחוק.

<איציק זהבי: אנחנו נעשה את זה, כולל תביעות פליליות לגבי מנהלים או מורים.

<איציק זהבי: בשנה שעברה עצרנו תקציבים של מספר מוסדות.

<איציק זהבי: בשנה שעברה איימנו על מנהל מוסדות שרישיון המוסד שלהם יופקע מהם.

<איציק זהבי: מוסדות בירושלים, מודיעין עילית, בית שמש.

<איציק זהבי: אנחנו רואים היום בחלק מהמקומות שיש שיפור ושיפור ניכר.

<איציק זהבי: במודיעין עילית אנחנו נמצאים במקום של כמעט אפס תופעות.

יעקב מרגי: צריך להזכיר שבשנים עברו עשינו את הדיונים במהלך ספטמבר.

יעקב מרגי: אנחנו במקום אחר בעקבות התקנות מסוף יוני תחילת יולי, נצא עם תובנות לגבי לוחות זמנים שהטבלאות האלה תופיע בהם הספרה אפס בתדירות גבוהה יותר.

<יואב ללום: אנחנו עושים על זה עבודה ומעקב יום-יומי.

<יואב ללום: צוות שלם של אנשים, אנשי פיקוח, אנשים בלשכה המשפטית, כדי להילחם בתופעה הזאת ולא לאפשר לה קיום.

<יואב ללום: כל זה בתוך מערכת שצריכה לקיים פעולה חינוכית בתוך המוסדות ובתוך בתי הספר.

<יואב ללום: יש לנו קושי גדול מאוד במוסדות בהם לומדים מעל 45 בנות.

<יואב ללום: אפילו מעל 50 בנות בתוך העניין הזה.

<יואב ללום: בירושלים אני מקווה שנראה בשנים הקרובות בינוי ניכר.

יעקב מרגי: יש לציין שבכיתה ט' לצורך העניין במוסד שלמדו בו בשנה שעברה 45 בנות ו-50 בנות, לא ניתן לכפות עליו לשבץ מעבר למספר שהיה בשנה שעברה, לא אם אתה נותן לו תשתיות.

<יואב ללום: מי קבע את זה?

<יואב ללום: איפה זה כתוב בחוק?

<יואב ללום: מי קבע את זה?

<יואב ללום: עיריית ירושלים.

<יואב ללום: שמשתפת אתם פעולה?

<יואב ללום: מי קבע את זה?

<יואב ללום: פה השאלה.

<יואב ללום: פה החוק.

<יואב ללום: פה הרמאים.

יעקב מרגי: אתה רוצה לפתוח כיתות של 60?

<יואב ללום: עיריית ירושלים פה.

<יואב ללום: תשאל אותו איך הוא משבץ.

<יואב ללום: עם מי הוא יושב.

<איציק זהבי: משפט אחרון לסיכום.

<איציק זהבי: אנחנו עושים את הכול כדי לצמצם את החור הזה.

דב חנין: נציג משרד החינוך, אנחנו לא מכירים, אתה נראה לי אדם רציני ואני גם שומע מהדברים שלך שיש לך הרבה רצון טוב.

דב חנין: בכל זאת יש פה ויכוח ואני רוצה לשים את הנקודה על הוויכוח שיש.

דב חנין: אם המציאות שהיינו מתמודדים אתה הייתה מציאות שהיא בסך הכול בסדר, פה ושם יש תקלה ופה ושם יש אפליה, אתם נותנים תשובה נכונה.

דב חנין: אתם אומרים, אנחנו נפעל מול התקלה בחוסר סבלנות, בצורה נמרצת, אפילו נעניש, אפילו נגיש כתב אישום.

דב חנין: זה יפה מאוד, אם זו הייתה המציאות.

דב חנין: לפי הערכתנו, לפחות שלנו חברי הכנסת מתוך מה שאנחנו שומעים, התחושה היא שהמציאות היא אחרת.

דב חנין: המציאות אחרת למשל במערכת החרדית, ככל שמודבר באפליה של מזרחים ובמיוחד בנות מזרחיות.

דב חנין: אנחנו מתרשמים שיש בעיה רוחבית, לא מקרה נקודתי פה או שם.

דב חנין: זה לא רק במערכת החינוך החרדית.

דב חנין: אני יכול לומר לך על התלונות שאני מקבל מיוצאי אתיופיה, שלא קשורה בכלל למערכת חרדית.

דב חנין: גם שם אתה רואה תופעה רוחבית, אתה רואה שאנשים לא מצליחים להגיע למקומות שהם רוצים להגיע במערכת החינוך.

דב חנין: יש לנו פה בעיה אחרת.

דב חנין: מול הבעיה האחרת הזו האמצעים הנקודתיים, הטיפול הזה בפינצטה, שהוא נכון אם הבעיה ממוקדת, לא מספיק.

דב חנין: מול הבעיה הרוחבית צריך תשובה רוחבית וצריכה להיות קודם כל אמירה מאוד נמרצת של משרד החינוך מלמעלה עד למטה כולל בשימוש בכלים לא קונבנציונאליים.

דב חנין: אם אנחנו יודעים, כמו שאמר יושב-ראש הוועדה, שהסיפור הזה של מספר תלמידים בכיתה יכול לשמש לשנו מנגנון הימלטות, ככה בונים את הכיתה - - -

יעקב מרגי: יש כמה מנגנונים כאלה.

דב חנין: מאה אחוז.

דב חנין: אז בואו נחליט כמשרד חינוך, שלא ניתן למנגנוני ההימלטות האלה לעבוד.

דב חנין: שמול כל מנגנון הימלטות כזה נציע תשובות.

דב חנין: ככה פותרים את הבעיה בצורה אחרת.

דב חנין: נראה לי שאתם מנהלים מלחמה מאוד ממוקדת שצריך לצאת למלחמת רוחב.

מאיר כהן: למה אתם מאשרים כיתות של 50 בנות?

מאיר כהן: כדי להקל על המוסדות האשכנזיים?

מאיר כהן: למה?

<איציק זהבי: כדי שירוויחו יותר.

מאיר כהן: למה?

מאיר כהן: מישהו היה יכול לבוא לדימונה או לכל עיר אחרת ולהגיד לעשות כיתות של 50?

יעקב מרגי: אם לא תאשר כיתות של 50 בנות, אנחנו נתמודד פה עם מאות בנות או אלפי בנות במגזר החרדי שלא משובצות.

מאיר כהן: כי יש בתי ספר שלא מוכנים לקבל אותם.

מאיר כהן: ספר לנו עו"ד ללום על בית הספר החדש שהקימו, בנות אלישיב.

<יואב ללום: הקימו בירושלים סמינר כדי להקל את המשקל המזרחי על הסמינרים האשכנזיים.

<יואב ללום: נמצא פה סגן מנהל האגף, שיסביר לנו פעם אחת איך זה עובד מאחורי הקלעים.

יעקב מרגי: אמרת, נתתי לך, תודה.

יעקב מרגי: היועץ המשפטי של משרד החינוך בבקשה.

<אורה חכם: מה עם הבנים?

<אורה חכם: אני לא שומעת על הבנים?

יעקב מרגי: אבי עליו השלום לימד אותי, אם לא צעקת "אי", סימן שלא כאב לך.

<איציק זהבי: אני רוצה רק להגיד משפט קצר.

<איציק זהבי: לדעתי כן אמרנו אמירה נחרצת.

<איציק זהבי: גם אמירה שאומרת שמי שייתפס בעבירה או במהלך שבו הוא מפלה ויוכח שהוא מפלה, מבחינתנו נגיש נגדו תביעה פלילית במשטרה ונעביר את זה - - -

מאיר כהן: כששמעתם שמנהל אומר בבית יעקב בחיפה שהוא מקים על דעת עצמו מוסד ליטאי אליטיסטי.

מאיר כהן: קראתם לו?

מאיר כהן: שאלתם אותו באיזו זכות?

<יואב ללום: את צווי הסגירה וההליכים משפטיים הם לא הגישו.

<יואב ללום: הליך פלילי הם יגישו?

יעקב מרגי: רבותי, זה לא הוגן.

יעקב מרגי: מאחר ואני מכיר חלק מהדו-שיח הזה ואני מתאפק.

יעקב מרגי: אני שומע את הטענות והשאלות שלכם, אבל תנו להם צ'אנס להשיב.

יעקב מרגי: בבקשה לירון.

<לירון ספרד: אני אתייחס לדברים שציינתם ודיברתם אליהם אבל קודם כל אני רוצה להתייחס למילה אחת שאמר חבר הכנסת דב חנין – תחושות.

<לירון ספרד: אנחנו רשות מנהלית, אנחנו לא עובדים לפי תחושות, אנחנו לא עובדים לפי רגשות או לפי מה שאנחנו מרגישים.

<לירון ספרד: אנחנו עובדים על בסיס תשתית עובדתית - - -

<יואב ללום: שאני צריך להביא לכם.

יעקב מרגי: יואב, אני מבקש.

יעקב מרגי: קבלת פרס, אל תפריע.

יעקב מרגי: אני אוציא אותך עם קריאות הביניים.

<לירון ספרד: אנחנו שמחים שיש ארגונים בחברה האזרחית שמפנים את תשומת לב המשרד לעוולות כי אחרת כנראה לא הייתה לך עבודה.

<יואב ללום: תעבדו אתם.

<יואב ללום: תפסיקו לעבוד עלינו.

יעקב מרגי: אני קורא אותך לסדר פעם ראשונה.

<לירון ספרד: אנחנו שמחים ומעודדים את זה, זה חלק מהתפקידים של החברה האזרחית וזה טוב והדלת שלנו פתוחה.

<לירון ספרד: עורך-דין ללום יודע שבכל פניה שהוא פונה הוא נענה ויש התייחסות.

<יואב ללום: אני לא יודע.

<לירון ספרד: אם אתה לא יודע, חבל.

<לירון ספרד: מעבר לזה, מנהל המחוז התייחס לזה.

<לירון ספרד: כל פניה שמגיעה אלינו ולא רק פניה, העברנו רק לשלב של לקבל בדחיפה.

<לירון ספרד: אנחנו גם בשטח.

<לירון ספרד: הטענות שנשמעו כלפי גורמי הפיקוח הם פשוט טענות לא מבוססות.

<לירון ספרד: מפקחים שלנו מלווים את בתי הספר בתהליכי הרישום, מפקחם על הליכי הרישום.

<לירון ספרד: הממצאים שמנהל המחוז התייחס אליהם לגבי המספרים, שכיום לא היו קורים בלי הליווי המלא והמסור של המפקחים שמתייחסים לכל טענה, בודקים כל טענה, מלווים את בתי הספר עוד בשלב המניעה.

<לירון ספרד: יש דו"ח של מבקר המדינה, יש ביקורת.

<לירון ספרד: אם מתייחסים לגבי דו"ח מבקר המדינה, תשובות שאני בעצמי רשמתי חלק מהתשובות לשאלות ונפגשתי עם אנשי מבקר המדינה.

<לירון ספרד: דווקא על התנהלות ספציפית, אם מדברים על המחוז החרדי, ההתנהלות שלו לגבי המלחמה בתופעת האפליה, בתופעה של היעדר מנהל תקין, היא מהמתקדמות ביותר בתוך המשרד.

יעקב מרגי: קשה לי, כי אני אחד ממובילי המאבק, צריך לזכור שהמחוז הזה לא היה קיים.

יעקב מרגי: מאז שהוא קם, בשנה הראשונה זה היה מינורי, בשנה השנייה דחפנו אותו, בשנה השלישית הוא היה כבר יותר אקטיבי.

יעקב מרגי: צריך לזכור שכל זה לא היה.

<לירון ספרד: אנחנו לא נוהגים להתייחס לתיקים ספציפיים בוועדות הכנסת, בטח לא דברים שנמצאים תחת בדיקה.

<לירון ספרד: אבל לגבי חלק מהטענות שהזכרת, ערים שהזכרת, כל מקרה שם מלווה על-ידי המשרד, מטופל על-ידי המשרד.

<לירון ספרד: חיפה ככלל, אנחנו לא רואים פה שום מרכיב עדתי.

<לירון ספרד: אתם נכנסים להתייחסות עדתית לגבי זה.

<לירון ספרד: העניין של חיפה למיטב הידוע לנו בכלל לא נוגע לנושא הזה.

<לירון ספרד: אני לא מכיר את האמירה הזאת.

<לירון ספרד: נפגשנו עם מנהל בית הספר עצמו.

מאיר כהן: יש כתבה, דיברתי עם האנשים.

<לירון ספרד: אז יש כתבה.

<לירון ספרד: המקרה של חיפה בכלל נוגע - - -

יעקב מרגי: בעקבות הכתבה הזו שלחתי את מנהל אותו מוסד שהתבטא לעשות סיור שורשים בעיירה ממנה עלו ההורים שלו כדי להבין מה היה לפני שנות ה-40, מה נשאר ממנה וההתנהלות שהייתה, מי שמבין למה אני מכוון.

יעקב מרגי: כשאני שומע מוסד ליטאי אליטיסטי, לקחתי את זה כמוסד מפלה ברמה הכי גבוהה.

יעקב מרגי: אחרי שנבדק הנושא הזה התברר שכל הסוגיה היא סביב מנהל חדש שהגיע ואמר מה שאמר.

יעקב מרגי: העובדות הם כאלה שבחיפה יש סמינר אחד.

יעקב מרגי: עכשיו השאלה היא האם אנחנו מאפשרים לו לקבל מרכסים, ממגדל העמק, מקרית אתא, קרית מוצקין וקרית שמואל, או שהוא מטפל נטו בחיפה.

יעקב מרגי: אני אומר לכם שמי שיפתור את הבעיה יהיו ירושלים וגבעת זאב.

יעקב מרגי: תסלחו לי על הביטוי אבל גם נזפתי במנהל המחוז שהוציא נוהל של סדרי עדיפויות.

יעקב מרגי: סדרי העדיפויות אומרות אתה בירושלים קודם כל טפל בירושלים.

יעקב מרגי: לאחר מכן הוא אפשר לערי הלוויין לקבל.

יעקב מרגי: אין סיכוי שירושלים תתחיל לקבל מערי הלוויין בגלל המצוקה הקשה.

יעקב מרגי: הגיע הזמן שבגבעת זאב יקימו סמינר.

יעקב מרגי: הכמות מצדיקה הקמת סמינר בגבעת זאב.

יעקב מרגי: אני אומר לכם כמי שחרד לחינוך החרדי, אם לא יתקעו בשנת הלימוד תשע"ח ולא יהיה להם מוסד, הם לא יקימו מוסד.

יעקב מרגי: אם נאפשר להם תהליך מנהלי, זו השאלה גם לגבי חיפה.

יעקב מרגי: ברגע שזה יהיה על רקע עדתי, אין לי ספק שאני אהיה מגויס, זה לא יסתתר בעיניו של יואב וגם המשרד יהיה מחויב.

<לירון ספרד: גם אנחנו.

<לירון ספרד: הנושא כרגע נוגע לאזורי רישום.

<יואב ללום: מה רכסים?

<יואב ללום: מה יש לכם?

<יואב ללום: אתם מנותקים?

יעקב מרגי: הלוואי ויכולתי להעביר בקדנציה הזו, במשמרת שלי את חוק רישום אזורי.

יעקב מרגי: מה לעשות, גם אני מוגבל.

יעקב מרגי: מבחוץ קל יותר, אבל יש לי גם משמעת קואליציונית, משמעת סיעתית ויש גבול כמה אני יוכל להיות סורר.

יעקב מרגי: אני ידוע כסורר במידת מה אבל יש דברים שכבר אי-אפשר.

<קריאה: ב-2010 בג"צ התערב בעמנואל וקבע דברים, כל הסיפור שהיה עם בית יעקב בעמנואל.

<קריאה: אנחנו רואים שלא קורה כלום.

יעקב מרגי: עמנואל זה משהו אחר.

יעקב מרגי: היו סיבות אחרות.

יעקב מרגי: באלעד הייתה עתירה של עו"ד יואב ללום.

<יואב ללום: משרד החינוך נגרר, גם באלעד, גם ברכסים.

יעקב מרגי: הלוואי שיכולנו להעביר חוק רישום אזורי גם בחברה החרדית, זה לא קיים לצערי הרב, זה יפתור כמעט את כל הבעיה.

יעקב מרגי: אני טוען שכל סוגית האפליה, משתמשים בה למיתוג, המוסדות שלהם מפריעים, זה הפוך.

יעקב מרגי: יאמרו לך נציגי המשרד, בסמינרים מסוימים, למשל באר-שבע ואופקים, מרגע שהתקבלה החלטה באופקים שלא מקבלים מבאר שבע, משכתי ידיים אחורה וברכתי על כך.

יעקב מרגי: זה יאפשר סוף סוף לבאר-שבע להקים מסגרת איכותית טובה שלהם.

יעקב מרגי: דיבר יואב ללום על מכסות של 24%, 30%, שמחת עניים שהשתפרנו בכמה מוסדות והגענו ל-30%, 35%, תראו במה אנחנו שמחים.

יעקב מרגי: זה בא אך ורק למתג את המוסדות האלה.

יעקב מרגי: הם משתמשים בזה למיתוג.

יעקב מרגי: אין ספק שהמצב קשה.

יעקב מרגי: המצב בחברה החרדית בנושא רישום בנות לסמינרים עדין לוקה בחסר.

יעקב מרגי: אבל כמי שמוביל את זה, כיושב-ראש ועדת החינוך, אני יכול לומר לכם גם מתוך ההכנה של הישיבה הזו, גם מתוך הראיה של מה שאני הולך לעשות בשנה הקרובה, שאין ספק שיש שיפור.

יעקב מרגי: לי אין ספק שגם מנהלי המוסדות עוקבים אחרינו, בוחנים אותנו ומאלתרים ומייצרים פתרונות כאלה ואחרים.

יעקב מרגי: הם לא יפסיקו להפלות.

יעקב מרגי: לא יפסיקו.

יעקב מרגי: אני מבין גם את המצוקה של משרד החינוך, כשבאתי וטענתי לפני שהתחילה עונת הרישום, מנהלי הסמינרים כבר מלאו את המכסות שלהם.

יעקב מרגי: הם עושים רישום מוקדם כמו בסיירות, מאתרים בכיתה ז' את האנשים שלהם ואז אומרים לך להגיש תלונה.

יעקב מרגי: באה אלי אמא שהתלוננה, כשביקשתי ממנה את הפרטים היא אמרה, מה פתאום, יתקעו את הרישום של הבת שלי, אין לי תלונות.

<יואב ללום: המשרד צריך לתת להם חסינות.

יעקב מרגי: אומר לך עו"ד לירון ספרד, אנחנו לא מתייחסים לרגשות או לשמועות.

יעקב מרגי: במבחן בשנה שעברה, כשהשתוללתי על משרד החינוך, אמרתי עד שלא יהיו סנקציות, מנהלי מוסדות לא ילמדו.

יעקב מרגי: כמו באלעד לפני שנתיים, יש התיישרות מסוימת.

יעקב מרגי: במודיעין עלית בשנה שעברה היו סנקציות כספיות, נשללו תקציבים יש השנה התנהלות אחרת.

<יואב ללום: השנה דחפו את כל הבנות ל - - - ויש אפס בטבלה.

<יואב ללום: על מי הם עובדים?

יעקב מרגי: לכן יש בתקנות גם את המסלול של ערר.

יעקב מרגי: אין לדיין בסוף אלא מה שאין עברו.

יעקב מרגי: לכן יש ועדות ערר.

<יואב ללום: ברור, שנדחות על הסף.

יעקב מרגי: תקשיב - - -

<יואב ללום: אני מוכן שתוציא אותי.

<יואב ללום: אני רוצה לומר את הדברים, אם אתה רוצה להוציא אותי, תוציא אותי.

<יואב ללום: תוציא אותי אדוני היושב-ראש, אני אגיד את הדברים, אני לא אתן להם - - -

יעקב מרגי: אני אתן לך לומר בזמנך את מה שאתה רוצה.

יעקב מרגי: ברגע שאתה מחדד את הנהלים, זה כמו בנפה, ככל שאתה מצמצם את החורים של הנפה, בסוף נשארים לך בידיים המקרים הכי קשים.

יעקב מרגי: בעקבות התקנות גם מנהלי המוסדות הבינו, הכינו שיעורי בית.

יעקב מרגי: ההורים למדו, הם לא ידעו את כל הזכויות שעמדו לטובתם בסוגיית הרישום.

יעקב מרגי: בעקבות התקנות השתפרה גם התייחסות ההורים.

יעקב מרגי: הרשויות המקומיות החרדיות, שלא שתפו פעולה נאלצות לשתף פעולה.

יעקב מרגי: אתה רואה שסכסוך פנימי בבית שמש, יצאה הכרזה שהוא לא הולך לשבץ, מיד הקפיצו אותי, הקפיצו את המשרד, הקפיצו את עו"ד יואב ללום והם דברו אחרת.

יעקב מרגי: קבלו ארכה של שבועיים לסיים את השיבוץ.

יעקב מרגי: לא יסיימו את השיבוץ, יש כבר את הסנקציה כתובה ומוכנה לרשות המקומית.

<לירון ספרד: כל פניה שמגיעה למשרד מטופלת, נבחנת באופן יסודי, באופן מעמיק.

<לירון ספרד: מתקיימות ועדות ערר להורים וגם למוסדות שמורה הזכות להגיש ערר למנהל המחוז, לוועדת הערר המחוזית.

<לירון ספרד: אנחנו בוחנים כל - - -

<עו"ד דבי גילד-חיו: מה עושים עם הורים שמפחדים?

<לירון ספרד: יש הורים שפונים ואומרים שהם חוששים.

<לירון ספרד: אנחנו מבקשים שיסבירו לנו את הפרטים.

<לירון ספרד: אנחנו מלווים אותם, מדריכים אותם.

<לירון ספרד: בסופו של דבר אני לא יכול להכריח אנשים להגיש תלונה.

<לירון ספרד: אבל אם אני מזהה שיטה, גם אם אין תלונה רשמית לצורך העניין.

<לירון ספרד: אם הם מעידים על שיטה יש לנו יכולות לבדוק את זה.

<לירון ספרד: אנחנו מבקשים ערכות קבלה של מוסדות.

<לירון ספרד: בודקים את הציונים, בודקים את המבחנים, מבקשים דוגמאות של ראיונות.

מאיר כהן: למה יש לי תמיד תחושה שאתם יודעים שיש אפליה סמויה ואתם קצת סלחניים, קצת מסתכלים על החוקים היבשים.

מאיר כהן: למה?

מאיר כהן: הרי בבית ספר אחר, עם בעיה מסוג אחר, הייתם נעמדים על הרגלים האחוריות כי יש לכם פיקוח.

מאיר כהן: למה בסוגיה הזאת, בכל פעם שאתם מגיעים לכאן, אתם מתנצלים?

מאיר כהן: למה?

מאיר כהן: אתם משרד החינוך.

מאיר כהן: אתם הריבון.

מאיר כהן: יש אפליה במדינת ישראל ב-2017.

<לירון ספרד: הדברים אינם כך.

<לירון ספרד: שוב השתמשת במילה "תחושות", אני מזמין - - -

<יואב ללום: אני אשמח לקבל את ההזמנה.

<יואב ללום: אני לא מוזמן כי יש לכם מה להסתיר.

<יואב ללום: עלי אתם לא תעבדו.

יעקב מרגי: אל תענה לו.

<לירון ספרד: מה שעומד לנגד עינינו זה האינטרס הציבורי יש חוקים, יש הנחיות, יש נהלים.

<לירון ספרד: יש במדינת ישראל חוק ברור, חוק זכויות התלמיד שמדבר על מניעת אפליה מטעמים של מוצא, רקע עדתי וכו'.

<לירון ספרד: כל מקרה שיגיע לפתחנו אנחנו בוחנים ובודקים כל מקרה לעומק.

מאיר כהן: לו השר שלך באמת היה חושב כך, הוא היה מצביע על הצעת החוק שחבר הכנסת מרגי ואני היינו חתומים עליה, שזה יעוגן בחוק.

יעקב מרגי: אילוצים קואליציוניים.

מאיר כהן: נכון.

יעקב מרגי: חברת הכנסת עליזה לביא בבקשה.

עליזה לביא: תודה אדוני.

עליזה לביא: אני מכירה את הנושא ואת יואב מ-2010, אנחנו מטפלים יחד בסוגיה של עמנואל.

עליזה לביא: הדפוס הזה הוא דפוס שקיים, דפוס עמוק, התפיסה שיש שווים יותר ושווים פחות.

עליזה לביא: נציגי משרד החינוך, אני רוצה לספר לכם על חברה טובה שלי שחזרה בתשובה, היא שינתה את שם משפחתה לשם משפחה אשכנזי, כששאלתי אותה למה?

עליזה לביא: היא אמרה לי, אין סיכוי שהילדים שלי יתקבלו לבתי הספר.

עליזה לביא: אתה מכיר את התופעה הזאת?

עליזה לביא: אתה יודע אותה?

עליזה לביא: אנחנו נמצאים במדינת ישראל 2017, שבע שנים אחרי שהתחלנו את הבג"צ בעמנואל, איך זה יכול להיות?

עליזה לביא: אל תגידו לי שאתם לא מכירים ואתם לא יודעים.

עליזה לביא: החברה שלי הזו מייצגת משהו רקוב, איפה ואיפה.

עליזה לביא: אני באה ממשפחה חצי ספרדית, אני מכירה את הסיפורים האלה, חווינו את זה בעצמנו, זה קיים.

עליזה לביא: עכשיו 2017, תתעוררו.

עליזה לביא: אנשים מפחדים, יש להם עוד ילדים.

עליזה לביא: הם לא רוצים שיסמנו אותם בתוך המערכת.

עליזה לביא: מה עם הסמינרים, עם כל המקומות שלא נותנים.

עליזה לביא: בואו נקדם יחד את הצעת החוק הזו ואם לא נקדם הצעת חוק, תעשו משהו אתם כמשרד.

עליזה לביא: אתה מחכה לתלונות כדי לטפל?

עליזה לביא: איפה אתה חי?

עליזה לביא: הדפוסים פה זועקים לשמים.

דוד אמסלם: תודה אדוני היושב-ראש, אני מברך אותה על הדיון הזה, אני עוקב אחרי מאבקיך הצודקים והנכונים, אבל אם אני מברך יותר מידי אתה יודע שכתוב: מברך רעהו בקול גדול בבוקר, כקללה תחשב לו.

דוד אמסלם: אני לא רוצה לברך אותו כך, כי באמת הוא נאבק מאבק נכון.

דוד אמסלם: אני גם לא צריך לברך את יואב על מאבקו ההרואי והמתמשך.

דוד אמסלם: האפליה בעולם החרדי, ימיה מהמצאת החרדיות הספרדית.

דוד אמסלם: זו המצאה.

דוד אמסלם: אני אומר את זה כל הזמן אבל לא רוצים לשמוע.

דוד אמסלם: זו המצאה.

דוד אמסלם: לפני 40 שנה לא הייתה חרדיות ספרדית.

דוד אמסלם: מיום שהומצאה החרדיות הספרדית הומצאה האפליה.

דוד אמסלם: אני מדמה אותה לדייג והדגים.

דוד אמסלם: הדיג אוהב את הדגים, מטגן אותם במחבת.

דוד אמסלם: העולם החרדי אוהב את הספרדים, לחרד אותם, להשתמש בהם כבשר תותחים, אבל כאשר הוא צריך לתת להם את חלקם בעוגה הקטנה, הוא לא מוכן לתת, הוא צריך להיות למעלה.

דוד אמסלם: אדון זהבי הנכבד, אנשי משרד החינוך, אתם עושים עבודה מצוינת ונכונה ואתם משתדלים ויש לכם כוונות טובות.

דוד אמסלם: אבל מנהלי המוסדות, הסמינרים מלומדי מלחמות, יותר מתוחכמים מכם, מללום, ממרגי וממני.

דוד אמסלם: הם אלופי עולם בקומבינות, אלופי עולם בתחמנות.

דוד אמסלם: הם יודעים את כל המלאכה הזו.

דוד אמסלם: כשהייתי חבר כנסת במפלגת ש"ס בזמנו, ניסיתי והגשתי הצעת חוק שאמרה דבר אחר, אולי זו ההצעה הנכונה.

דוד אמסלם: מוסד שייחשד כמפלה יעצרו תקציביו.

דוד אמסלם: עולם המוסדות החרדי מבין שפה אחת, שפת הכיס.

דוד אמסלם: לא מדאיג אותו חקירות פליליות, חקירות משטרה או תלונות.

דוד אמסלם: תעצור לבדוק, ברגע שתיגע לכיס, הכול יסתדר.

דוד אמסלם: זו ההצעה הנכונה ואין בלתה.

דוד אמסלם: מכיוון שכל אחד וחלומותיו וכל אחד ואילוציו, במצב הנוכחי אני מצטער לומר שאני לא תולה תקוות רבות לשיפור, אבל אני מברך אתכם במאבק הזה ותומך בו בכל פה.

<יוסי מועלם: לגבי הנהלים של הקבלה לפי אזורי רישום, שנותנים לירושלים כדי לפתור את הבעיה שלה ואחר-כך גבעת זאב.

<יוסי מועלם: אני רק תוהה, מדוע דווקא את הבנות האשכנזיות של גבעת זאב כן מקבלים לירושלים אבל הספרדיות נשארות בחוץ.

<יוסי מועלם: אלו לא תחושות אלו עובדות.

<יוסי מועלם: בכיתה א' בשנה הבאה יש 36 שעד רגע זה לא התקבלו ולא שובצו, מתוכן שלוש אשכנזיות.

יעקב מרגי: יש מחויבות של הרשות המקומית שלך לוועדה הזו בימים אלו להגיש לי את התכנית איך היא מתמודדת לפתרון הבעיה של כיתות א'.

<יוסי מועלם: אני לא יודע מה הרשות תגיש.

<יוסי מועלם: כלפי המשרד - - -

יעקב מרגי: אני מבקש לבחון זאת, כי אם התקבלו תלמידות מגבעת זאב בירושלים, כפי שהוא מציין - - -

<לירון ספרד: אנחנו נשמח לקבל ממך את הנתונים.

יעקב מרגי: תודה.

יעקב מרגי: הוועדה מודה לחברי הכנסת המציעים, בראשם חבר הכנסת מאיר כהן ועל ההתמדה שלו בנושא הזה.

יעקב מרגי: המחוז החרדי נתן סקירה על תהליך העבודה לאור התקנות החדשות.

יעקב מרגי: הוועדה שמחה לקיים את הדיון הזה כבר בתחילת יולי, לעומת שנה שעברה שהדיון התקיים בספטמבר.

יעקב מרגי: הוועדה שמעה ממשרד החינוך על אורכה של שבועיים שניתנה לרשויות המקומיות לסיום השיבוץ.

יעקב מרגי: הוועדה דורשת ממשרד החינוך להגיש לה מצבת שיבוץ סופית עד ה-15 ליולי 2017.

יעקב מרגי: לאור המצבת הזו נקיים דיון נוסף בנושא.

יעקב מרגי: תודה רבה לכולם, הישיבה נעולה.